SL Uradni list Evropske unije L 66/16

SKLEP ODBORA VELEPOSLANIKOV AKP–ES št. 8/2005

z dne 20. julija 2005

o statutu in poslovniku Centra za razvoj podjetništva

(2006/186/ES)

ODBOR VELEPOSLANIKOV AKP–ES JE –

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (1), v nadaljnjem besedilu „Sporazum“, in zlasti člena 2(6)(a) Priloge III k Sporazumu,

ob upoštevanju Notranjega sporazuma z dne 12. septembra 2000 med predstavniki vlad držav članic, ki so se sestali v Svetu, o financiranju in upravljanju pomoči Skupnosti v okviru Finančnega protokola k Sporazumu,

ob upoštevanju naslednjega:

(1) V skladu s členom 2(6) Priloge III k Sporazumu Odbor veleposlanikov po podpisu Sporazuma določi statut in poslovnik Centra za razvoj podjetništva (v nadaljnjem besedilu „Center“), vključno z njegovimi nadzornimi organi.

(2) Drugi pododstavek člena 1 Protokola 2 o privilegijih in imunitetah, priloženega k Sporazumu, razširja uporabo takšnih privilegijev in imunitet na uslužbence Centra.

(3) Ustanoviti je treba izvršni odbor, ki bo deloval kot nadzorni organ Centra v smislu člena 2(6)(a) Priloge III k Sporazumu –

SKLENIL:

Člen 1

Predmet

1. Center v smislu Priloge III k Sporazumu je skupno strokovno telo AKP–ES. Je pravna oseba in ima v vseh pogodbenicah Sporazuma najširšo pravno in poslovno sposobnost, ki se prizna ustreznim pravnim osebam.

2. Uslužbenci Centra uživajo običajne privilegije, imunitete in ugodnosti, predvidene v Protokolu št. 2 o privilegijih in imunitetah ter navedene v izjavah VI in VII, ki sta priloženi k Sporazumu.

3. Center opravlja nepridobitno dejavnost. Sedež ima v Bruslju, njegove decentralizirane pisarne pa so po presoji izvršnega odbora lahko v vsaki regiji AKP.

Člen 2

Cilji

1. Center deluje v skladu z določbami in načeli Sporazuma. Uresničuje cilje, določene v členu 2 Priloge III k Sporazumu.

2. Te cilje Center natančneje določi v usmerjevalnem dokumentu.

Člen 3

Institucionalno sodelovanje

1. V okviru pobud s strani zasebnih ali javnih subjektov za razvoj zasebnega sektorja temelji sodelovanje Centra z drugimi telesi na načelih usklajevanja, komplementarnosti in dodane vrednosti. CRP je pri prevzemanju nalog selektiven.

2. Države ali regije lahko zaprosijo Center za pomoč pri pripravi in izvajanju nacionalnih ali regionalnih indikativnih programov, ki zadevajo zasebni sektor.

3. Center se lahko zaprosi, da za države AKP izvaja, upravlja ali soupravlja posebne programe Komisije Evropskih skupnosti (v nadaljnjem besedilu „Komisija“).

Člen 4

Financiranje

1. Center se v skladu s Finančnim protokolom iz Priloge I k Sporazumu financira iz Evropskega razvojnega sklada (ERS) in iz lastnih sredstev, določenih v finančni uredbi Centra.

2. Proračun Centra se lahko za doseganje ciljev Centra, predvidenih v Sporazumu, in uresničevanje strategije, določene s strani Centra, financira iz dodatnih sredstev drugih strani.

3. Center lahko v okviru svojih ciljev upravlja s sredstvi tretje strani, ki so namenjena izvajanju ukrepov, predvidenih v Sporazumu, in so v korist stranem, določenim v Prilogi III.

Člen 5

Odbor veleposlanikov

1. Člen 2(6) Priloge III k Sporazumu določa:

„Odbor veleposlanikov je nadzorni organ Centra. Po podpisu tega sporazuma:

(a) določi statut in poslovnik Centra, vključno z njegovimi nadzornimi telesi;

(b) določi statut v zvezi z osebjem ter finančne in kadrovske predpise;

(c) nadzoruje delo organov Centra; in

(d) določi pravilnik o delovanju in postopke sprejemanja proračuna Centra. “

2. Odbor veleposlanikov na podlagi predloga izvršnega odbora odobri skupno strategijo Centra.

Člen 6

Organi

Nadzorna organa Centra sta izvršni odbor in uprava.

Člen 7

Uprava

1. Center vodi direktor. Pomaga mu namestnik direktorja, ki je odgovoren direktorju in opravlja naloge, povezane s poslovanjem.

Direktor in namestnik direktorja sta izbrana na podlagi njunih upravljavskih in poklicnih sposobnosti za uresničevanje ciljev in izpolnjevanje nalog, ki jih Centru nalaga Sporazum in zlasti člen 2 Priloge III k Sporazumu.

2. Direktorja in namestnika direktorja imenuje Odbor veleposlanikov AKP–ES (v nadaljnjem besedilu „Odbor“) na podlagi postopka in opisa dela, ki ju predhodno odobri Odbor. Trajanje mandata direktorja in namestnika direktorja sovpada s trajanjem petletnega Finančnega protokola ERS. Imenovana sta za največ pet let in ne smeta biti ponovno imenovana. Delovni mesti direktorja in namestnika direktorja izmenično pripadata državljanom AKP in EU.

3. Pismi o imenovanju direktorja in namestnika direktorja podpišeta oba predsednika Odbora.

4. Direktor poroča izvršnemu odboru Centra v skladu s postopkom iz člena 7.

5. Če je potrebno, lahko izvršni odbor po končanem postopku, določenem v kadrovskih predpisih, Odboru na podlagi ustrezno utemeljenega predloga predlaga, da direktorja razreši.

6. Če je potrebno, lahko izvršni odbor na predlog direktorja po končanem postopku, določenem v kadrovskih predpisih, Odboru na podlagi ustrezno utemeljenega predloga predlaga, da namestnika direktorja razreši. Postopek za razrešitev namestnika direktorja lahko izvršni odbor sproži tudi brez predhodnega predloga direktorja.

Člen 8

Odgovornosti direktorja

1. Direktor je odgovoren za pravno in institucionalno zastopanje Centra ter za izvrševanje pooblastil in nalog Centra, kakor so določena v Sporazumu in Prilogi III k Sporazumu.

2. Direktor mora predložiti izvršnemu odboru v odobritev naslednje:

— letne in večletne programe dejavnosti,

— letni proračun Centra,

— letna poročila,

— organizacijsko strukturo, kadrovsko politiko in organigram.

3. Direktor mora predložiti zaključni račun izvršnemu odboru v sprejetje in ga posredovati Odboru v dokončno odobritev. Odbor veleposlanikov je pristojen, da direktorju dodeli razrešnico glede izvrševanja letnega proračuna.

4. Direktor določi notranje predpise za delovanje Centra in o tem obvesti izvršni odbor.

Člen 9

Izvršni odbor

1. V izvršnem odboru, torej nadzornem organu, ustanovljenem v skladu s členom 2(6)(a) in (7) Priloge III k Sporazumu, je šest članov iz zasebnega sektorja, izmed katerih so trije državljani AKP, trije pa državljani Evropske unije.

Odbor imenuje teh šest članov v skladu s postopki, ki jih določi Odbor, za največ pet let in opravi ocenjevanje na sredini tega obdobja.

2. Seje izvršnega odbora se lahko udeležijo opazovalec Komisije, generalnega sekretariata Sveta Evropske unije, sekretariata AKP, Evropske investicijske banke in predstavnik regionalne organizacije AKP z dokazanimi izkušnjami na področju zasebnega podjetništva.

3. Člani izvršnega odbora izvolijo v skladu s poslovnikom predsednika in podpredsednika za največ pet let. Mesto predsednika pripada tisti pogodbenici (AKP ali ES), ki ne zaseda mesta direktorja Centra.

4. Izvršni odbor sprejema odločitve z navadno večino prisotnih članov ali njihovih namestnikov v skladu z določbami poslovnika. Vsak član ima en glas.

5. Pri neodločenem izidu glasovanja ima predsednik odločilni glas.

6. Na vsaki seji se sestavi zapisnik zaupne narave.

7. Člani izvršnega odbora se zavezujejo, da tudi po prenehanju mandata ne bodo razkrili informacij, ki veljajo za poslovno skrivnost. Nikoli ne smejo zahtevati ali sprejemati kakršnih koli navodil od tretje strani.

Izvršni odbor sprejme svoj poslovnik.

Člen 10

Člani izvršnega odbora

1. Člani, imenovani v izvršni odbor, so ugledne osebe, ki imajo temeljito znanje o zadevah in ciljih razvojnega sodelovanje EU–AKP ter mehanizmih in instrumentih, vzpostavljenih v okviru Sporazuma.

2. Člani imajo dokazane izkušnje na področju zasebnega podjetništva. Svoje naloge opravljajo v skladu s pristojnostmi in cilji Centra.

3. Člani morajo imeti temeljito znanje angleškega ali francoskega jezika.

4. Mesto člana izvršnega odbora je nezdružljivo z drugimi dejavnostmi, ki jih plačuje Center.

5. Podjetja, v katerih imajo člani izvršnega odbora svoj delež, niso upravičena do programov in dejavnosti, ki jih financira Center.

Člen 11

Naloge izvršnega odbora

1. Izvršni odbor podrobno nadzira dejavnosti Centra. Na leto ima največ štiri redne seje. Sestane se lahko tudi na pobudo Odbora ali predsednika ali na zahtevo direktorja Centra, če je to potrebno za izvajanje nalog.

2. Izvršni odbor:

(a) direktorju svetuje in ga podpira pri upravljanju Centra ter zagotavlja, da se pravila in cilji, ki jih določi Odbor, ustrezno uporabljajo;

(b) na predlog direktorja Centra: 1. sprejme splošno strategijo Centra, ki jo predloži Odboru v odobritev; 2. odobri letne in večletne programe dejavnosti; 3. odobri organizacijsko sestavo, kadrovsko politiko in organigram; 4. odobri zaposlovanje novih uslužbencev ter obnovitev, podaljšanje ali prenehanje pogodb z uslužbenci; 5. sprejme letni proračun Centra, ki ga predloži Odboru v odobritev; 6. sprejme zaključni račun Centra, ki ga predloži Odboru v odobritev; in 7. odobri letna poročila in jih pošlje Odboru, da lahko ta preveri skladnost dejavnosti Centra s cilji, določenimi v Sporazumu in v sprejeti skupni strategiji;

(c) Odboru po potrebi poroča o večjih težavah, ki nastanejo pri opravljanju njegovih nalog.

3. Izvršni odbor pošlje zaključni račun Odboru v končno odobritev. Odbor veleposlanikov je pristojen, da direktorju dodeli razrešnico glede izvrševanja letnega proračuna.

4. Direktor Centra sodeluje pri dejavnostih izvršnega odbora kot svetovalec. Tajniške storitve izvršnega odbora zagotovi Center.

5. Izvršni odbor lahko za mnenje v posebnih zadevah zaprosi druge člane uprave ali uslužbence Centra in/ali zunanje strokovnjake.

6. Izvršni odbor je odgovoren Odboru.

7. Po postopku za zbiranje ponudb, v katerem sodelujejo vsaj tri podjetja, izbere izvršni odbor mednarodno priznano strokovno družbo revizorjev za obdobje treh proračunskih let. Ta družba preveri, ali so bili računi narejeni v skladu z mednarodnimi računovodskimi standardi in ali dejansko prikazujejo finančno stanje Centra. Izrazi tudi, ali ima Center dobro finančno vodenje.

Člen 12

Države AKP, države članice in Skupnost morajo v mejah svojih pristojnosti sprejeti potrebne ukrepe za izvajanje tega sklepa.

Člen 13

Začetek veljavnosti

Ta sklep začne veljati z dnem sprejetja.

V Bruslju, 20. julija 2005 Za Odbor veleposlanikov AKP–ES Predsednik F. J. WAHNON FERREIRA

(1) UL L 317, 15.12.2000, str. 3. Sporazum, kakor je bil spremenjen s Sklepom Sveta ministrov AKP–ES št. 1/2003 (UL L 141, 7.6.2003, str. 25).